SHF "Mustafa Bakija", Gjakovë

**SHF "Mustafa Bakija", Gjakovë** është institucion arsimor parafillor dhe shkollë fillore në Gjakovë, Kosovë. Ajo ndodhet në rrugën “Skënderbeu” në Gjakovë dhe përbën një nga institucionet më të vjetra arsimore të Gjakovës.

## Historiku 
**Shkolla Fillore “Mustafa Bakija” u themelua më 1 shtator 1954**, me vendim të Kuvendit Komunal të Gjakovë. Para themelimit të saj, në qytet funksiononte vetëm një shkollë fillore katërklasëshe, ku mësimi zhvillohej në një objekt të vjetër në qendër të qytetit dhe, për shkak të mungesës së hapësirës, edhe në tri shtëpi private. Me rritjen e numrit të nxënësve dhe paraleleve, u mor vendimi për formimin e katër shkollave të pavarura, ndër të cilat edhe kjo shkollë.

Në vitin shkollor 1954–1955, ajo filloi punën me 13 paralele, 616 nxënës të klasave I–IV dhe 13 mësues. Me themelimin e saj u përcaktua edhe territori i shkollës, ku përfshiheshin zonat Gecë, Kusar, Mahmut Pashë (Sef 1 dhe Sef 2) dhe Zidi i Sadik Agës.

## Organizimi dhe numri i nxënësve 
Në vitin shkollor 2025–2026, shkolla ka:

* 4 klasa parafillore
* 36 klasa të nivelit I–V
* 986  nxënës nga klasa përgatitore deri në klasën e pestë

Stafi përbëhet nga 36 mësuese të klasave I–V, 3 mësimdhënëse të gjuhës angleze, 4 edukatore të nivelit parafillor, 1 drejtor, 1 sekretare, 1 bibliotekiste, 5 asistente për fëmijë me nevoja të veçanta, 1 psikologe dhe 2 mësuese mbështetëse.

## Infrastruktura dhe kushtet 
Objekti i shkollës është i renovuar dhe i pajisur me izolim me efikasitet energjetik. Çdo klasë është e pajisur me teknologji bashkëkohore dhe internet LAN. Shkolla posedon kabinet multifunksional, bibliotekë me mbi 4,000 libra, sallë trajnimesh, klasë për mësim plotësues dhe klasë për mësim mbështetës.

## Arritjet dhe projektet 
Ndër vite, shkolla ka përfshirë nxënësit në gara dhe aktivitete të ndryshme arsimore dhe kulturore, si:

* “Kangaroo” (Matematikë)
* TIMSS
* ATOM (matja e inteligjencës)
* Gara në shkrim krijues, pikturë, vallëzim dhe sport (futboll)
* Projekte në teknologji dhe mjedis

Shkolla ka realizuar projekte për integrimin e teknologjisë në mësimdhënie, ngritjen e kapaciteteve profesionale, sigurimin e tabelave për klasa dhe krijimin e hapësirave eksperimentale për zhvillimin e shkathtësive të shekullit XXI në fushat e Shkencave të Natyrës dhe Shoqërisë dhe Mjedisit.

Ekipi për Parandalim dhe Reagim ndaj Braktisjes dhe Mosregjistrimit në Arsimin e Obligueshëm (EPRBM) është vlerësuar disa vite radhazi nga MAShTI për trajtimin profesional të rasteve në rrezik braktisjeje.

Në vitin shkollor 2024–2025, shkolla ka nxjerrë revistën e parë shkollore, e cila pasqyron arritjet kurrikulare dhe jashtëshkollore.

## Aktivitetet jashtëkurrikulare dhe ekipet funksionale 
Shkolla organizon dhe funksionalizon disa ekipe dhe klube, ndër të cilat:

* Ekipi për Kreativitet dhe Aktivitete
* Klubi i Leximit
* Klubi i Gjelbër
* Klubi i Teknologjisë
* Ekipi i Vlerësimit
* Ekipi për Gjithëpërfshirje
* Komisioni Disiplinor
* Ekipi i Vetëvlerësimit të Shkollës (EVV)
* Ekipi për Parandalim të Braktisjes
* Ekipi për Mini-Programe Festive
* Programi Artistik dhe Kulturor

Këto struktura kontribuojnë në zhvillimin akademik, social, kulturor dhe qytetar të nxënësve, duke promovuar gjithëpërfshirjen, kreativitetin, ndërgjegjësimin mjedisor, përdorimin e teknologjisë dhe pjesëmarrjen aktive në komunitet.

## Biblioteka dhe kultura e leximit 
Biblioteka e shkollës, me mbi 4,000 libra për grupmosha të ndryshme, mbështet zhvillimin arsimor dhe kulturor të nxënësve. Ajo shërben si hapësirë për lexim, kërkime dhe aktivitete edukative që nxisin imagjinatën, mendimin kritik dhe kreativitetin.

## Shih edhe
* Arsimi në Kosovë
* Arsimi në Gjakovë

## Lidhje të jashtme
* Faqja zyrtare

## Referime 
* Revista e shkollës
* Shkollë Gjakove - Emision në TV Syri Vision